Ime maestra Miroslava Martinjaka u današnjim je krugovima crkvenih glazbenika dobro poznato i sinonim je za skladatelja čije se skladbe vrlo rado i često pjevaju. Opus ovoga skladatelja crkvene glazbe, s osobitim naglaskom na liturgijske skladbe, jedan je od najvećih u novijoj Hrvatskoj glazbenoj povijesti koja započinje Cecilijanskim pokretom. Prof. Martinjak je svojim vrsnim glazbenim djelima, brigom za očuvanje gregorijanskoga pjevanja, njegovanjem hrvatske crkvene glazbene baštine i jedinstvenim glazbenim stvaralaštvom obogatio i unaprijedio kršćansku kulturu i liturgijsko pjevanje u hrvatskom narodu. Hrvatski glazbenici i prijatelji mo. Miroslava Martinjaka, u prigodi njegovoga sedamdesetog rođendana, njemu u čast priredili su ovaj zbornik pod naslovom Canite et psallite. Taj poziv psalamskoga molitelja, upućen svemu vjerničkomu narodu – »Pjevajte Gospodinu, svirajte mu, pripovijedajte sva čudesa njegova« (Ps 105, 2) – izriče narav liturgije Crkve i zadaću koja je povjerena svetoj glazbi. Sveta glazba čudesno pripovijeda Božja djela spasenja i otkriva njihovu čudesnu ljepotu.
Kataloški broj: 9104230
ISBN: 978-953-11-1595-7
Nakladnik: Kršćanska sadašnjost u suizdanju s Katoličkim bogoslovnim fakultetom Sveučilišta u Zagrebu, Zagreb